   ڪراچي (ويب ڊيسڪ) من موهڻي اداڪارا اقرا عزيز ڊرامي ”خدا اور محبت“ جي هدايتڪار وجاهت حسين کي پاڪستان جو سنجي ليلا ڀنسالي قرار ڏئي ڇڏيو. واضح رهي ته سنجي ليلا ڀنسالي جو شمار ڀارت جي پهرين جوڙ جي هدايتڪارن ۾ ٿيندو آهي، جنهن بالي ووڊ کي ”ديوداس، رام ليلا، باجي رائو مستاني، پدماوتي“ جهڙيون سپر هٽ فلمون ڏنيون آهن. اقرا عزيز پنهنجي ڊرامي ”خدا اور محبت“ جي سموري انتظاميا جي گڏيل تصوير انسٽاگرام تي جاري ڪئي ۽ لکيو ته ان ڊرامي ۾ ڪم ڪرڻ مون لاءِ خوبصورت سفر ثابت ٿيو، ان ڊرامي ۾ شامل ٿيڻ تي عبدالله قادواني ۽ اسد قريشي جي ٿورائتي آهيان. هن ڊرامي جي هدايتڪار کي مخاطب ٿيندي لکيو ته وجاهت حسين توهان پاڪستان جي سنجي ليلا ڀنسالي آهيو، توهان جي خاص ڳالهه اها آهي ته ڪنهن به سين کي غير معمولي بڻائڻ جي مهارت رکو ٿا. سندس چوڻ هو ته فيروز خان سان گڏ ڪم ڪرڻ تي خوشي ٿي آهي، اميد ته اهو پراجيڪٽ مستقبل جي ٻين پراجيڪٽن لاءِ سنگ ميل ثابت ٿيندو.